ለአዲስ አበባ ፖሊስ ኮሚሽን አባላትና አመራሮች የአቅም ግንባታ ስልጠና ተሰጠ
የአዲስ አበባ ፖሊስ ኮሚሽን ለሁሉም የፖሊስ አባላትና አመራሮች በሦስት ዙር የአቅም ግንባታ ስልጠና ሰጥቶ ማጠናቀቁን ገለጸ፡፡በስልጠናው ማጠናቀቂያ ፕሮግራም ላይ ወቅቱ የሚጠይቀውን ፖሊሳዊ አገልግሎት ለመስጠት ተቋሙን በቴክኖሎጂ የማዘመን ስራ እየተከነወነ መሆኑን ፌዴራል ፖሊስ ኮሚሽን ኮሚሽነር ጄኔራል እንደሻው ጣሰው ገልፀዋል፡፡
በኮሚሽኑ ከመጋቢት 9 እስከ ሚያዚያ 9 ቀን 2011 ዓ.ም በሦስት ዙር ለመላው አመራሮችና አባላት የአቅም ግንባታ ስልጠና ተሰጥቷል፡፡በስልጠናው ማጠናቀቂያ ላይ የተገኙት ኮሚሽነር እንደሻው ባስተላለፉት መልዕክት መንግስት የፀጥታ አካላትን ለማጠናከር ልዩ ትኩረት ሰጥቶ እየሰራ መሆኑን ተናግረዋል፡፡ ኮሚሽነሩ አያይዘው ኢትዮጵያ በለውጥ ጎዳና ላይ እንደምትገኝ እና ለውጡ ህዝባዊና ህገ-መንግስታዊ መሆኑን በመጥቀስ በህዝብ ፍላጎት የመጣው ለውጥ የታለመለትን ግብ እንዲመታ የፀጥታ አካላት ከፍተኛ ሚና አላቸው ብለዋል፡፡ለውጡ በፖሊስ ተቋማት ውስጥ ስኬታማ እንዲሆን እና ወቅቱ የሚጠይቀውን ፖሊሳዊ አገልግሎት ለመስጠት ተቋሙን ለማዘመን እየተሰራ መሆኑን ኮሚሽነሩ ጠቁመው፣ የኢትዮጵያ ፌዴራል ፖሊስ ኮሚሽን ከምንም በላይ ለሰው ሀብት ልማት እና ለኢንፎርሜሽን ኮሚዩኒኬሽን ቴክኖሎጂ ልዩ ትኩረት ሰጥቶ እየሰራ መሆኑን ገልፀዋል፡፡የፖሊስ አመራሮችና አባላት የለውጡን ባህሪ ተገንዝበው በተለይ ሰብዊ መብቶችን አክብረው በማስከበር ሙያዊ ኃላፊነታቸውን በአግባቡ እንዲወጡም መልዕክታቸውን አስተላልፈዋል፡፡የአዲስ አበባ ፖሊስ ኮሚሽን ኮሚሽነር ጌቱ አርጋው በበኩላቸው ህዝብና መንግስት ቅን አገልጋይ እንደሚፈልጉ ተናግረው ኮሚሽኑ የለውጡ አካል በመሆን ህዝባዊና ዲሞክራሲያዊ የፖሊስ ተቋም በመገንባት ከጊዜ ወደ ጊዜ እያደገችና እየዘመነች ለምትገኘው ከተማ የሚመጥን የፖሊስ አገልግሎት ለመስጠት እየሰራ መሆኑን አብራርተዋል፡፡ ስልጠናው የአመራሮችን እና የአባላትን የማስፈፀም አቅም ለማጎልበት የራሱ ጠቀሜታ ማበርከቱን ኮሚሽነር ጌቱ በንግግራቸው ጠቁመው፣ መሰል ስልጠናዎች ተጠናክረው እንደሚቀጥሉ አስታውቀዋል፡፡በስልጠናው ማጠቃለያ ከአዲስ አበባ ፖሊስ ኮሚሽን ጋር በቅርበት ከሚሰሩ ተቋማት መካከል አንዱ የሆነው የጀስቲስ ፎር ኦል ፕሪዝን ፌሎሺፕ ኢትዮጵያ ፕሬዝዳንት ዶክተር ዳንኤል ገብረስላሴ ተቋማቸው ለፀጥታ አካላት የሚሰጠውን የአቅም ግንባታ ድጋፍ አጠናክሮ እንደሚቀጥል ተናግረዋል፡፡በአስራ ሦስት የተለያዩ ስፍራዎች በቪዲዮ ኮንፈረንስ ተደግፎ በተሰጠው ስልጠና ላይ የኮሚሽኑ ከፍተኛ አመራሮችና አባላት ስልጠናውን ተከታትለውታል፡፡ 